Nóg toetse vir MadibaOud-president Nelson Mandela Dokters sal Maandag verdere toetse op oud-president Nelson Mandela uitvoer. “President Nelson Mandela het ŉ goeie nagrus agter die rug,” het Mac Maharaj, woordvoerder van die presidensie, gesê. “Hy is in goeie hande.” Mandela (94) is Saterdag in ŉ Pretoriase hospitaal opgeneem vir “mediese sorg”. Maharaj het bevestig dit is roetine-ondersoeke wat Mandela moet ondergaan weens sy hoë ouderdom. President Jacob Zuma het Mandela Sondag by die 1 Militêre Hospitaal besoek. Maandag is ŉ spesiale dag vir Mandela. Hy het die Nobelprys vir Vrede op 10 Desember 1993 ontvang. Nosiviwe Mapisa-Nqakula, minister van verdediging, het Mandela Maandag besoek. Sy het aan Associated Press gesê dit gaan “baie, baie goed” met hom.